projecte-aina/catalan_government_crawling huggingface dataset:
La Mostra tindrà lloc del 20 al 24 de setembre a la Ronda Sant Antoni
El barri de Sant Antoni ha rebut amb els braços oberts la nova ubicació de la 39a Mostra de Vins i Caves de Catalunya, que tindrà lloc a la Ronda de Sant Antoni durant les festes de La Mercè, del 20 al 24 de setembre.
Tant des del Districte de l'Eixample com de l'Institut Municipal de Mercats, el Mercat de Sant Antoni i l'Associació de comerciants Sant Antoni Comerç, celebren que la Mostra es dugui a terme al barri.
De fet, en aquesta nova edició de la Mostra, l'espai de gastronomia estarà dirigit pel Mercat de Sant Antoni i l'associació de comerciants Sant Antoni Comerç, que oferiran tapes i degustacions dels productes dels seus associats, per acompanyar els vins dels cellers presents a la Mostra.
La 39a Mostra de Vins també tindrà un espai destinat a la solidaritat, on els visitants podran adquirir material promocional com el barret solidari.
Els diners obtinguts es lliuraran a la ONG 'De Veí a veí', una entitat del barri de Sant Antoni que es dedica a fomentar la solidaritat, donar suport al veïnat en risc d'exclusió social i construir xarxa per facilitar el seu empoderament.
Per fer visible aquest suport, avui el tinent d'alcaldia de l'Ajuntament de Barcelona, Jaume Collboni, amb el director general de l'INCAVI, Salvador Puig i el director de PRODECA, Ramon Sentmartí han visitat l'espai on s'ubicarà la 39a Mostra.
Ho han fet acompanyats pel president de Sant Antoni Comerç, Vicens Gasca, la presidenta del Mercat de Sant Antoni, Maria Masclans, Eduard Corbella, conseller del districte de l'Eixample, Maria José Artiaga, consellera del districte de Ciutat Vella i Rafa Martínez, president de la ONG de Veí a Veí.
La Mostra de Vins i Caves de Catalunya és una cita clau per molts barcelonins i barcelonines, l'aparador dels vins i caves catalans i les Denominacions d'Origen, amb estands de cellers, activitats i tastos al carrer.
La Mostra l'organitza el Departament d'Agricultura, Ramaderia, Pesca i Alimentació (DARP), a través de l'INCAVI i PRODECA.
Investigadors de l'INCAVI visiten la Valle de Baztan (Navarra) per veure resultats d'un projecte en el qual participen sobre la gestió de noves varietats resistents a malalties fúngiques.
Les tendències actuals en la millora de l'agricultura van encaminades a la sostenibilitat en els sistemes de conreu, des del punt de vista de la viabilitat i la durabilitat ambiental i econòmica.
Un dels reptes és el control de malalties fúngiques.
Amb l'empresa AGROMILLORA, l'INCAVI desenvolupa un projecte que estudia varietats resistents al míldiu i oïdi.
En l'expedició a la Vall del Baztan es va poder veure assajos que desenvolupa l'Estació de Viticultura de Navarra (EVENA) i tastar els vins que ja s'han vinificat.
Segons els serveis tècnics de l'INCAVI i dels Consells Reguladors de les Denominacions d'Origen catalanes, la verema arriba amb una mica de retard respecte els darrers anys
La verema d'aquest 2019 es preveu, de manera general i a totes les denominacions d'origen, de quantitat igual o una mica superior a la mitjana, excepte en aquelles zones que han sofert danys greus per l'onada de calor del mes de juny.
De fet, del 25 al 30 de juny, les altes temperatures van afectar parcel·les vitícoles situades a les comarques al Priorat, Ribera d'Ebre, Alt Empordà i Terra Alta i en casos puntuals del Bages.
Les pèrdues de producció més importants ha estat en vinyes joves d'aquestes zones, de menys de 15 anys i amb poca retenció hídrica al sòl.
La varietat més afectada ha estat la carinyena.
Segons els serveis tècnics de l'INCAVI i dels Consells Reguladors de les Denominacions d'Origen catalanes, la verema arriba amb una mica de retard respecte els darrers anys.
Per zones vitícoles, a la subzona de Raimat de Costers del Segre ja han començat a collir el 8 d'agost.
Al Penedès i a la a la Ribera d'Ebre es començarà a collir entre el 15 i el 20 d'agost, principalment chardonnay i pinot noir,.
La DO Tarragona preveu un retard d'entre 7 i 10 dies, començant a collir chardonnay el 15 d'agost i macabeu cap al 25 d'agost.
A la resta de Denominacions d'Origen es generalitzarà l'inici de la verema la primera setmana de setembre i s'allargarà fins a mitjans o finals d'octubre amb les varietats més tardanes.
Pel que fa la qualitat sanitària del raïm és òptima.
Les condicions meteorològiques han fet que les afectacions de míldiu, oïdi i corc del raïm hagin sigut molt baixes, gairebé inexistents.
Caldrà estar amatent en les precipitacions del mes d'agost i setembre, que poden incidir en el volum final de producció, però a hores d'ara es pot afirmar que la collita tindrà uns valors similars a la mitjana a la mitjana.
Davant les darreres informacions sobre el preu del raïm que els grans cellers del cava estan oferint als viticultors i la concentració d'avui convocada per Unió de Pagesos, JARC i l'Associació de Viticultors del Penedès a Vilafranca del Penedès, des de l'INCAVI es fan les següents consideracions:
El director general de l'Institut Català de la Vinya i el Vi (INCAVI), Salvador Puig, ha rebut avui representants d'Unió de Pagesos, JARC i l'Associació de Viticultors del Penedès a la seu de l'INCAVI després de la concentració i assemblea que han fet aquest matí a Vilafranca del Penedès.
Salvador Puig ha reafirmat el suport de l'INCAVI i del Departament d'Agricultura, Ramaderia, Pesca i Alimentació (DARP) a les reivindicacions dels viticultors i ha anunciat que la consellera Teresa Jordà els rebrà el proper dijous 22 d'agost a Vilafranca i que convocarà una cimera amb les grans empreses del cava, les patronals, el Consell Regulador del Cava i les organitzacions de viticultors per tractar de la situació del sector del cava.
Salvador Puig a la reunió ha fet palès que l'INCAVI, com a representant del DARP, s'ha reunit amb aquests organitzacions anteriorment i en diverses ocasions de forma bilateral i conjunta per seguir l'evolució del sector i les perspectives de futur del cava i en concret d'aquesta campanya.
En la reunió també ha recordat el suport de l'INCAVI en el Pla Estratègic de la DO Cava, que cal desplegar-lo amb la màxima celeritat amb l'objectiu de què el cava tingui una major valorització.
Igualment, ha reiterat que s'està al costat del Consell Regulador pel màxim control de les seves normes i sistemes de control.
Ambdues parts han coincidit que el cava és un sector fonamental de la viticultura catalana, que té futur, però que cal que es reorienti i aconsegueixi un millor posicionament en el mercat.
La iniciativa presenta tallers per tastar vins de les DO catalanes de la mà d'acreditats sommeliers i productors
El Gremi d'Hotels de Barcelona i l'Institut Català del Vi (INCAVI) organitzen la vuitena edició d' Hotels amb DO.
Setmana dels vins catalans als hotels de Barcelona.
Entre el 16 i 22 de setembre, 22 hotels emblemàtics i amb història de la ciutat ofereixen tastos de vins amb denominació d'origen catalana en els seus espais més íntims i inspiradors.
Gràcies a aquesta iniciativa es podran tastar vins i caves de les dotze denominacions d'origen catalanes.
Prestigiosos sommeliers i productors seran els encarregats d'explicar el territori d'on procedeixen aquests vins en les 44 sessions de tast programades, així com les seves característiques, aromes i sabors.
Hi haurà sessions específiques de cada Denominació d'Origen catalana i també sessions més singulars com la Presentació del Most Festival, el tast de la Guia de Vins de Catalunya o la Riedel Experience.
Tots els participants seran obsequiats amb una invitació per la 39a Mostra de Vins i Caves de Catalunya.
La proposta compta amb la col·laboració de l'Escola Superior d'Hostaleria de Barcelona (ESHOB), Riedel, Time Out Barcelona i l'Agència Catalana de Turisme i té un cost de 15 euros.
Per acabar d'arrodonir l'experiència, alguns hotels han dissenyat Sopars amb DO, que presenten menús especials i exclusius per gaudir dels tastos dels millors vins catalans als Hotels amb DO de Barcelona.
Les reserves es poden fer al web mesqhotels.cat.
Els 22 hotels de Barcelona que participaran en aquesta iniciativa són:
Es podran gaudir de les següents activitats:
- Tast de vins de la DO Conca de Barberà
- Tast de vins de la DO Costers del Segre
- Tast de vins de la DO Catalunya
- Tast de sis denominacions d'origen catalanes
- Presentació del Most Festival, festival de cinema del vi
- Riedel Experience – tast de vins amb diferents copes Riedel
- Tast amb els creadors de la Guia de Vins de Catalunya
- Tast amb membres de l'Associació Vinícola Catalana
- Tast amb membres de l'Associació Vinya Celler Masia
- Tast – recorregut per sis Denominacions d'Origen
Descobreix totes les novetats d'Hotels amb DO 2019 al web de mesqhotels.cat i a les xarxes socials com Facebook, Twitter i Instagram.
En cada edició de la Mostra de Vins i Caves de Catalunya, l'Institut Català de la Vinya i el Vi (INCAVI) i PRODECA, destinen els diners resultants de la venda de productes promocionals, com barrets i plaques de cava, a una organització solidària.
En la passada edició de la Mostra de Vins i Caves es van recollir 2.580 euros i avui, dimarts 26 de febrer, el director general de l'INCAVI, Salvador Puig, ha lliurat aquests diners a representants de Proactiva Open Arms.
Segons el director general de l'INCAVI "la tasca que desenvolupa aquesta organització és encomiable i, tenint en compte l'actual situació al Mediterrani, amb milers de persones que fugen de guerres i conflicte, vam creure oportú recollir els diners per lliurar a Proactiva Open Arms".
Creada l'octubre de 2015, Proactiva Open Arms operen al mar Mediterrani amb la missió de rescatar aquelles persones que volen arribar a Europa fugint de conflictes bèl·lics, persecució o pobresa.
Han estat reconeguts amb diferents premis, com el premi Ciutadà Europeu l'any 2016 i Òscar Camps, el seu fundador, ha estat premiat com a Català de l'Any.
Ja s'ha publicat al Diari Oficial de la Generalitat de Catalunya (DOGC) la convocatòria d'eleccions dels òrgans de govern dels Consells Reguladors de les Denominacions d'Origen (CRDO) del vi a Catalunya.
La comissió rectora de cada un dels CRDO de Catalunya és elegida per sufragi lliure, directe, igual i secret entre tots els membres inscrits al Consell Regulador.
Amb aquesta publicació al DOGC s'inicia tot el procés electoral amb el nomenament dels membres de la Junta Electoral de Catalunya (JEC) i la Junta Electoral de la Denominació d'Origen (JEDO) a cada regió vitivinícola.
La presentació de candidatures serà entre el 9 i el 17 d'abril, segons el calendari de cada Consell Regulador.
Poden presentar candidatura les federacions representatives del món agrari cooperatiu, les organitzacions professionals agràries i les organitzacions empresarials, o bé aquelles que, no proposades per les anteriors organitzacions, aportin l'aval del 5% dels electors inscrits.
Es presenten candidatures per cada un dels quatre censos: cens A que correspon a viticultors adscrits a cooperatives, cens B de viticultors no adscrits, cens C pels cellers inscrits al registre de no embotelladors i el cens D pels cellers embotelladors.
Les votacions tindran lloc el 30 de maig pels CRDO d'Alella, Catalunya, Conca de Barberà, Costers del Segre, Montsant, Penedès, Tarragona i Terra Alta; el 31 de maig pels CRDO de l'Empordà i CRDOQ Priorat, i el 3 de juny pel CRDO Pla de Bages.
Els CRDO garanteixen l'origen geogràfic i la qualitat d'un vi, segons les varietats i les pràctiques enològiques i d'envelliment establertes prèviament en els seus reglaments.
Per poder emparar un vi amb el nom de la Denominació d'Origen, cal que hagi passat per estrictes controls analítics i de tast per part d'experts que en garanteixen la qualitat.
Tindrà lloc del 20 al 24 de setembre i estrena ubicació: la Ronda Sant Antoni
La Mostra de Vins i Caves de Catalunya celebrarà la seva 39a edició durant les Festes de la Mercè de Barcelona, del 20 al 24 de setembre.
I es farà en una nova ubicació, a la Ronda de Sant Antoni, concretament allà on hi havia la carpa del mercat provisional de Sant Antoni durant les obres.
Des de l'INCAVI es considera que aquesta nova ubicació serà molt interessant pels cellers perquè la Mostra estarà situada al centre de la ciutat, en un barri molt dinàmic i al costat d'un dels mercats més emblemàtics de Barcelona, el Mercat de Sant Antoni.
Segons el director general de l'INCAVI, valora de forma molt positiva aquesta nova ubicació gràcies a l'acord amb l'Ajuntament de Barcelona, en una zona molt cèntrica i propera als principals esdeveniments de les Festes de la Mercè.
La 39a Mostra de Vins i Caves de Catalunya començarà la tarda del divendres 20 de setembre fins dimarts, 24 de setembre.
La Mostra de Vins i Caves és una cita clau de molts barcelonins i barcelonines, l'aparador dels vins i caves catalans a la ciutat, amb cellers, activitats i tastos al carrer.
La Mostra l'organitza el Departament d'Agricultura, Ramaderia, Pesca i Alimentació (DARP), a través de l'INCAVI i PRODECA i aquesta nova ubicació s'ha presentat en el transcurs de la reunió de coordinació amb els onze Consells Reguladors de les Denominacions d'Origen de Catalunya.
El passat 2 d'abril es va reunir el Consell Assessor de l'INCAVI, presidit per la consellera d'Agricultura, Ramaderia, Pesca i Alimentació, Teresa Jordà, a la seu del DARP.
El Consell Assessor de l'INCAVI té la finalitat de promoure la participació del sector vitivinícola i dels departaments de la Generalitat que puguin contribuir als objectius de l'INCAVI.
Es reuneix almenys un cop l'any i en formen part els presidents dels consells reguladors, representants de les organitzacions professionals, patronals i associacions.
Durant la reunió es va fer balanç de les actuacions desenvolupades per l'INCAVI durant el 2018 en matèria de recerca, qualitat i promoció i es van presentar les línies estratègiques del 2019.
Es fan gairebé 16.000 anàlisis anuals de vins, escumosos i altres productes vinícoles als laboratoris de l'INCAVI a Vilafranca del Penedès i a Reus
L'Institut Català de la Vinya i el Vi ofereix serveis d'anàlisi i control de qualitat per a cellers i empreses vinícoles de tot Catalunya.
Realitza anàlisis oficials que en molts casos són obligatoris, per exemple, per a l'exportació.
Des de l'any 2011, els serveis analítics dels laboratoris de l'INCAVI treballen en l'entorn de qualitat que determinen els requisits tècnics i de gestió definits per la Norma Internacional UNE-EN ISO/IEC17025, acreditat per l'ENAC, l'Entitat Nacional d'Acreditació, l'únic organisme dotat de potestat pública per atorgar acreditacions.
S'analitzen paràmetres com l'acidesa, el grau alcoholic, l'àcid acètic, el diòxid de sofre lliure i total, entre d'altres, I, des d'ara, els anàlisis de sucres ja disposen de l'acreditació ENAC, permetent determinar la glucosa, la sacarosa i la fructosa que contenen els vins.
Aquesta acreditació oficial és important perquè les concentracions de sucre residual en els productes vinícoles són claus per poder comprovar la conclusió de la fermentació, les característiques sensorials i l'estabilitat microbiana del vi.
L'INCAVI compta amb dos laboratoris oficials situats a Reus i a Vilafranca del Penedès.
Anualment es fan al voltant de 15.800 anàlisis l'any, concretament analítiques per a l'exportació i control de qualitat; però també analítiques destinades a la recerca, com les d'identificació de varietats, llevats, bactèries, i també anàlisis de terres i fulles.
Aquesta acreditació suposa un reconeixement de la competència tècnica dels laboratoris de l'INCAVI, així com una garantia d'objectivitat al ser un servei públic, oficial i independent.
L'INCAVI té com a missió general facilitar el posicionament dels vins catalans davant el consumidor nacional i internacional.
Entre les seves funcions, desenvolupa serveis a empreses vitivinícoles, com anàlisis i col·laboració en recerca, per tal de millorar la qualitat i la competitivitat del sector.
Aquesta és una mostra d'un dels molts projectes experimentals que l'INCAVI desenvolupa en coordinació amb Denominacions d'Origen i cellers
La setmana passada es van plantar les primeres varietats antigues de vinya en els terrenys agrícoles de la Torre Lluvià, a Manresa.
Aquesta acció forma part d'un projecte de recerca i experimentació de l'INCAVI, la DO Pla de Bages i l'Ajuntament de Manresa per a la recuperació de varietats antigues de la vinya del Bages.
Les varietats plantades són fruit d'una prospecció desenvolupada per l'INCAVI i la DO des de l'estiu del 2008, per a poder trobar aquells ceps que millor s'hi adaptessin.
Al mateix temps, l'INCAVI ha desenvolupat mostres de sòl i subsòl per analitzar a fons la finca escollida per la plantació.
L'objectiu és arribar a la multiplicació de deu varietats per a plantar al 2020.
Ara s'hi ha plantat quatre varietats: negrelló, malvasia roja, coromina o turbat i moscatell d'Istanbul.
Totes elles procedents de vinyes de Salelles, Balsareny i Sant Benet de Bages.
Aquest és una mostra d'un dels molts projectes experimentals que l'INCAVI desenvolupa en coordinació amb Denominacions d'Origen i cellers amb l'objectiu de recuperar les varietats autòctones, ancestrals i minoritàries, sovint molt més resistents al canvi climàtic.
Els integrants del projecte sobre vins i medi ambient, VINOVERT, fan una crida a agents del sector perquè responguin una enquesta europea sobre els principals reptes del sector vitivinícola
El proper dilluns, 29 d'abril tindrà lloc a Vilafranca del Penedès una jornada que servirà per presentar els resultats del projecte InterregSUDOE "Vins, Competitivitat, Polítiques Mediambientals i Sanitàries de las empreses.
Acompanyament cap a la posta en marxa de metodologia" VINOVERT.
És un projecte innovador i estructurat pel sector vitivinícola de la regió SUDOE.
L'objectiu de VINOVERT és garantir la competitivitat a llarg termini de les empreses del sector vitivinícola del sud-oest d'Europa, adaptant-les a un nou tipus de demanda de vins considerats més nets des del punt de vista sanitari i mediambiental.
El projecte crearà vins experimentals procedents de varietats resistents a les plagues, analitzant els seus costos de producció i la quantitat de residus de pesticides en comparació amb les varietats tradicionals.
Les solucions analitzades abarcaran el procés complet, des de la vinya a la copa, i buscaran la viabilitat tècnica econòmica basada en avaluacions de la demana a Espanya, França i Portugal que es faran als consumidors.
Els integrants d'aquest projecte són:
També fan una crida al sector vitivinícola perquè responguin una enquesta que serveixi per conèixer els principals reptes del sector vitivinícola.
Podeu fer l'enquesta clicant aquí.
6a Conferència Internacional de Viticultura Ecològica, Sostenible i Canvi Climàtic.
El cpure i com controlar les emissions de CO2 són dos de les principals qüestions que es debatran a la sisena edició de l'EcoSostenibleWine que se celebrarà a Vilafranca del Penedès, el proper 14 de maig.
Un any més, ESW es converteix el fòrum de debat i reflexió dels sector vitivinícola que dona resposta a qüestions relacionades amb com fer una viticultura compromesa amb el medi ambient, que vagi més enllà de l'actual normativa de producció agrària ecològica i que evolucioni paral·lelament a la realitat climàtica que vivim.
Actualment, la demanda de vins va lligada, cada vegada més, a processos de producció respectuosos amb l'entorn i el paisatge.
Per tant, el món de la vinya i el vi s'han de replantejar nous models de producció vitícola.
En aquest sentit, el sector demana més coherència per tal de ser proactius en la reducció d'emissions.
Un exemple, del que es debatrà a EcoSostenibleWine per experts professionals internacionals en la matèria, tan del sector privat com institucional com és la Direcció General d'Agricultura i Desenvolupament Rural de la Comissió Europea.
L'INCAVI participa en una ponència
Per part de l'INCAVI, en el transcurs del congrés, el tècnic en viticultura, Lluís Giralt presentarà el projecte de recerca " Alternatives d'origen biològic per a la protecció sanitària de la vinya ", projecte INTERREG POCTEFA PALVIP.
Per inscripcions i programa, podeu consultar aquí.
Oferir un servei de qualitat als usuaris i treballar amb la millor excel·lència és l'objectiu principal de la jornada que té lloc avui a l'INCAVI de Vilafranca del Penedès i que reuneix onze laboratoris públics de la Generalitat de Catalunya.
El laboratori de l'INCAVI ofereix servei al sector vitivinícola.
Com ha explicat el director general, Salvador Puig, el sector del vi és un dels sectors agroalimentaris més regulats i "darrere d'una etiqueta de vi, hi ha auditories anuals a totes les empreses vinícoles perquè compleixin el plec de condicions de cada Denominació d'Origen, tant des del punt de vista físico-químic, com també sensorial".
De fet, l'INCAVI ofereix aquests dos serveis: el d'analítiques químiques a través dels laboratoris i el d'analítiques sensorials, a través del Panell de Tast, actualment en tràmit d'obtenir l'acreditació oficial i que esdevindrà un important òrgan per vetllar per la qualitat dels vins catalans emparats en alguna DO.
L'objectiu d'aquestes trobades és establir un àmbit conjunt de treball pel que fa al compliment dels requisits de la norma UNE ISO 17025_2017 i generar sinergies i col·laboracions entre tots els laboratoris.
Laboratoris físico- químics i microbiològics:
Durant tota la setmana prop de 80 tastadors passaran per les instal·lacions de l'Incavi per avaluar els prop de 1.000 vins que s'han presentat a la setena edició del concurs del vins catalans.
Per segon any consecutiu està tenint lloc a la seu de l'INCAVI a Vilafranca del Penedès, els tastos preliminars dels Premis Vinari.
Són tastos a cegues i el jurat està format per professionals del sector del vi, del Col·legi i l'Associació d'Enòlegs, de l'Associació de Sommeliers, del Panell de tast oficial de l'Incavi, periodistes especialitzats i prescriptors.
Els vins que superin la primera fase es tastaran a Rubi a principis de setembre i d'allà en sortiran els guanyadors que es donaran a conèixer a l a gala de lliurament que es farà a l'Auditori de Vilafranca del Penedès, divendres dia 11 d'octubre.
Un acte que es podrà seguir en directe a traves de Televisió de Catalunya.
Tots els vins concursen per categories, blancs joves, blancs amb criança, negres joves, negres de criança, negres de guarda, vins dolços, vins rosats, escumosos rosats, escumosos joves, escumosos reserva, escumosos gran reserva i escumosos antigues reserva.
Tots ells classificats en ors, plates i bronzes.
Dels escumosos, el que tingui una puntuació més alta rebrà el Gran Vinari Escumós i el millor dels millors s'emportarà el Gran Vinari d'Or.
A la gala final, a més dels premis per categories, es lliuraran els premis especials.
El premi Nissan al Millor Projecte Ecològic, el premi Vins i Licors Grau a la trajectòria professional en el món del vi, el premi a la Millor Etiqueta, imatge o packaging, el premi Riedel Euroselecció al Millor Celler, que serà per qui s'emporti més guardons i la novetat d'aquest any, és el premi EnoAula, al Millor Jurat que l'aconseguirà aquell tastador.